Innibos bied werkswinkels by Nelspruit Eisteddfod aan - Innibos
Innibos is al vir baie jare as borg nou betrokke by die Nelspruit Eisteddfod. Hierdie jaar word hierdie betrokkenheid op 'n besondere manier wat direk met die kunste verband hou, uitgebou.
Tydens die naweek van 30 en 31 Julie 2021 gaan werkswinkels by Hoërskool Nelspruit aangebied word deur bekendes in die vermaaklikheidsbedryf.
NATi (die Nasionale Afrikaanse Teaterinisiatief) het fondse bewillig om hierdie werkswinkel-naweek moontlik te maak.
Die werkswinkels skop die Vrydagmiddag om 14:30 af en sal tot 20:00 die aand duur. Saterdag se werkswinkels begin 9:00 en sal teen 11:00 ten einde loop.
Die inskrywingsfooi is R60 per persoon wat toegang tot al drie die werkswinkels bied. "In 'n tyd waar huishoudings platsak deur die Korona-virus gelaat is, is hierdie werkswinkels beslis waarde vir geld," het Andy Lubbe, Innibos se feesbestuurder gesê. "Hierdie is moontlik omdat NATi die fondse bewillig het, en ek wil die Laeveld se jeug aanmoedig om hierdie geleentheid met albei hande aan te gryp," het hy voorts gesê.
Die aanbieders is Margit Meyer Rödenbeck, Wynand van Vollenstee, Francois Jacobs en Adriaan van As.
Margit Meyer Rödenbeck is 'n bekende aktrise, komediant, regisseur en teatervervaardiger. Sy is veral bekend vir haar verhoogkarakter, Dowwe Dolla. Met 'n meestersgraad in teaterbestuur gaan sy waardevolle inligting met die kinders deel.
Wynand van Vollenstee is 'n veelsydige akteur wat veral bekend is as Gielie in Huis Lelieveld, maar het ook sy veelsydigheid bewys in teaterproduksies soos Groet die Grotman en Leengoed.
Om bietjie pret aan die werkswinkels te verleen, gaan die bekende duo Francois Jacobs en Adriaan van As van Rubberarm-produksies op praktiese wyse demonstreer wat in die teaterwêreld aangaan. Francois Jacobs het bekendheid verwerf in Huisgenoot se wegholtreffer Vir die voëls en die nuwe fliek Kaalgat Kallie waarin hy die hoofrol vertolk, gaan binnekort op die skerms verskyn. Adriaan van As is die kreatiewe een en ook 'n teaterakteur van formaat wat al in verskeie produksies soos Seder val in Waterkloof en Betroudag gespeel het.
By die werkwinkels kan die kinders by die bestes in die land kom kersopsteek.
Van die temas wat hierdie werkswinkels gaan aanspreek, is stemgebruik en -projeksie, uitspraak, memorisering van tekste, lyftaal, selfvertroue, toesprake, filmwerk, kies van tekste, dialoë, hoe om senuwees te beheer en die besigheidskant van die vermaaklikheidsbedryf.
Hierdie werkswinkels word deur NATi geborg en is deel van Innibos se projekte om die kunste te bevorder. "Dit is vir NATi belangrik om in die jongmense te belê, want hulle is die teaterondersteuners of dalk –makers van die toekoms," het Cornelia Faasen, Hoof Uitvoerende Beampte van NATi gesê.